El jurat del XXII premi literari Roc Boronat ha escollit Violeta Richart com a guanyadora de la 22a edició per l'obra 'Y'. La novel·la se situa en una societat utòpica on es viu en harmonia amb la natura però sense homes. Nascuda a Abarán (Múrcia), va arribar a Catalunya quan tenia només un any i escriu des que era molt jove, tant narrativa com poesia. És llicenciada en Psicologia i professora de català i anglès. El guardó està convocat per l'ONCE Catalunya i dotat amb 6.000 euros. 'Y', de Violeta Richart, arribarà a les llibreries a la tardor editat per Amsterdam. En la categoria exclusiva per a escriptors cecs o amb discapacitat visual greu, Santi Moese ha guanyat en prosa amb l'obra 'La Carmeta', guardó dotat amb 900 euros.  L'ONCE Catalunya convoca cada any els premis literaris en llengua catalana Roc Boronat en memòria d'aquest escriptor i polític republicà, promotor del Sindicat de Cecs de Catalunya, organisme que tenia com a objectiu ser l’òrgan representatiu de tots els cecs catalans en temps de la República.

Summary: Violeta Richart guanya el premi Roc Boronat amb la novel·la 'Y', una distòpia d'un món futur sense homes


El líder de Cs al Parlament, Carlos Carrizosa, ha anunciat aquest dijous que iniciarà una ronda de contactes amb el PSC-Units, CatECP i el PPC per explorar com desbloquejar la legislatura en cas que el president de la Generalitat, Quim Torra, sigui inhabilitat. En una roda de premsa, Carrizosa ha apuntat com a "una possibilitat" que es presenti un candidat a la Generalitat si s'inhabilita Torra "ni que sigui per fer córrer el rellotge" de les eleccions, però ha demanat tractar-ho primer amb la resta de l'oposició. "Parlar d'aquesta possibilitat sense que ens haguem assegut podria ser una falta de respecte", ha dit. Carrizosa ja va fer una crida al debat de política general de dimecres a evitar que Torra "se surti amb la seva" si l'inhabiliten i no convoca eleccions ni facilita l'elecció d'un substitut. Per això vol explorar "fórmules" amb socialistes, comuns i populars per "desbloquejar" la legislatura. Així mateix, ha indicat que el president del Parlament, Roger Torrent, té "la clau" per evitar que l'elecció d'un nou president –ja sigui al ple o després d'uns comicis– quedi encallada. "Només demanem que Torrent faci el que ha de fer quan toqui: complir la llei", ha assegurat, i li ha demanat que "no faci servir el seu càrrec per posar el Parlament al servei del separatisme".

Summary: Carrizosa obrirà contactes amb la resta de l'oposició per evitar el bloqueig si Torra és inhabilitat


ERC avala una llista unitària que superi JxSí. Així s'ha consensuat en el Consell Nacional dels republicans, celebrat aquest dissabte al migdia, tal i com han confirmat fonts del partit a l'ACN. Esquerra vol que la candidatura única inclogui la CUP i una part de Podem, a més de les formacions que ja han format part de la coalició de JxSí al Parlament la darrera legislatura -Demòcrates i MES. D'altra banda, ERC constata que si aquesta nova llista unitària no és viable cada partit s'ha de presentar per separat i defensar el seu propi espai. En aquest darrer escenari, sí que es treballaria per treballar de manera coordinada i, possiblement, amb punts al programa en comú. Així, les dues opcions que posa ERC damunt la taula per al 21-D és concórrer amb una sola llista del sobiranisme, o bé presentar-s'hi en solitari. En aquest darrer escenari, els republicans es plantejarien com a molt sumar-hi independents, MES i Demòcrates, partits que ja s'integraven dins de JxSí.  Fonts del Consell Nacional dels republicans consultades per l'ACN han afegit que, a més, hi ha hagut un ampli consens en la reunió perquè el president de partit, Oriol Junqueras, i la resta de consellers d'ERC empresonats des de dijous estiguin presents en aquesta candidatura unitària. Dirigents d'Esquerra han explicat a l'ACN que l'aposta és perquè aquesta llista que superi JxSí inclogui, almenys, la part de Podem Catalunya que representa el seu secretari general, Albano Dante Fachin. Cal recordar que el propi Fachin ja s'ha posicionat a favor d'un front comú per defensar l'autogovern i les institucions catalanes, així com per rebutjar el 155 i demanar l'alliberament dels presos polítics. Per una altra banda, Catalunya en Comú suggereix una estratègia compartida, però sense cap aliança formal amb partits independentistes el 21-D.   Més avals Ara, doncs, caldrà esperar els moviments de la resta de partits. El president de la Generalitat, Carles Puigdemont -destituït per l'Estat i que encara es troba a Brussel·les-, ja s'ha mostrat partidari de la llista unitària: "És el moment que tots els demòcrates s'uneixin. Per Catalunya, per la llibertat dels presos polítics i la República", ha publicat a Twitter aquest matí, acompanyat d'un manifest per sumar adhesions a la candidatura única. Al seu torn, el PDeCAT celebra aquest diumenge al matí un nou Consell Nacional, on es debatrà la possibilitat de fer aquesta llista unitària del sobiranisme. Per la seva banda, la CUP ha convocat una assemblea nacional extraordinària pel diumenge 12 de novembre. El límit per registrar les coalicions és el dia 7. Els anticapitalistes ja han assegurat que permetran que el dia 12 es prenguin les decisions amb total llibertat, i que es tindran en compte tots els terminis. Al llarg d'aquest divendres i dissabte més veus s'han sumat a l'aposta de la llista unitària del sobiranisme. Les bases de Demòcrates han avalat que el partit es presenti al 21-D, i un 96,33% dels voluntaris de la formació que lidera Toni Castellà ha donat suport a la candidatura transversal del sobiranisme. La Joventut Nacionalista de Catalunya (JNC), vinculada al PDeCAT, també ha demanat una llista unitària per defensar la República, així com l'organització de l'esquerra independentista Poble Lliure, propera a la CUP.

Summary: ERC avala una llista unitària si supera JxSí i inclou la CUP i una part de Podem


Adverteix que la filtració de documents del cas pot donar pas a conseqüències penals ACN Madrid.-La jutgessa que investiga la denúncia contra l’executiu de Pedro Sánchez per haver permès la celebració del 8-M els dies previs a la declaració de l’estat d’alarma, Carmen Rodríguez-Medel, ha citat com a investigat el delegat del govern espanyol a Madrid, José Manuel Franco. Haurà de comparèixer el 5 de juny a les 9 del matí. La jutgessa actua –entre altres- en funció de l’informe de la Guàrdia Civil crític amb la gestió del govern espanyol que ha provocat la destitució del coronel Diego Pérez de los Cobos per pèrdua de confiança del ministre de l’Interior, Fernando Grande-Marlaska. Part del contingut de les actuacions s’ha filtrat a la premsa i la jutgessa adverteix ara que noves filtracions podrien donar lloc a conseqüències penals.  La jutgessa no només cita Franco com a investigat, sinó que també demana a la Policia Judicial les resolucions que aquest ha dictat sobre manifestacions entre el 5 i el 14 de març del 2020. A més, reclama al Ministeri de Sanitat que enviï els informes i recomanacions que ha emès i rebut en aquests mesos, i que clarifiqui si les va remetre a la delegació del govern espanyol a Madrid. També cita com a testimonis diversos càrrecs de la delegació del govern espanyol a Madrid. La jutgessa també inclou a la interlocutòria elements relacionats amb la polèmica sobre el cessament del coronel Pérez de los Cobos, que es produeix després que la Guàrdia Civil emetés un informe crítica amb el director del Centre d’Alertes Sanitàries, Fernando Simón, i de la publicació d’algunes de les informacions a la premsa. La jutgessa adverteix a les parts que la difusió de la documentació aportada a la causa “per donar lloc a responsabilitats”, que fins i tot poden ser “penals”.  En aquest sentit reitera que la Policia Judicial “ha de guardar rigorosa reserva sobre l’evolució i el resultat de les concretes investigacions que hagin estat encomanades, així com el seu resultat i totes les informacions que n’obtinguin com a resultat, de manera que només s’informarà a aquesta magistrada”.

Summary: La jutgessa que investiga el 8-M cita el delegat del govern espanyol a Madrid com a investigat


Endesa ha invertit 400.000 euros en la reforma tecnològica a la subestació d'Osona, de la qual s'abasteixen 14 municipis de la comarca. L'actuació, expliquen des de la companyia, permetrà millorar la qualitat i continuïtat del subministrament de més de 19.600 clients. Els treballs han consistit a renovar els sistemes de proteccions d'alta tensió de quatre transformadors de la instal·lació. Aquests són els encarregats de desconnectar el transformador, com a mesura preventiva, en cas de produir-se qualsevol pertorbació aliena a la xarxa. A més, a diferència de l'anterior, el nou sistema permet controlar tots els elements del transformador a través d'un sol equip. La reforma teconològica permet a la subestació d'Osona disposar de sistema de control remot per poder ser controlada i operada des del Centre de Control de la Companyia, fet que, afegeixen des de la companyia, permetria actuar més ràpid en cas d'una eventual incidència.

Summary: Endesa inverteix 400.000 euros en la reforma de la subestació d'Osona


El vicepresident del Govern reivindica que l'economia ha demostrat que s'ha sobreposat als "atacs" ACN Barcelona.-El vicepresident del Govern, Pere Aragonès, ha assegurat que el Govern està compromès amb què els responsables de la "guerra bruta" donin comptes no només davant la ciutadana i les "possibles responsabilitats legals" sinó també davant els organismes de supervisió comunitaris. En una pregunta en el marc de la sessió de control al Parlament, Aragonès ha denunciat una "operació" de l'Estat per desestabilitzar l'economia catalana per desestabilitzar així la voluntat democràtica de Catalunya. Entre les mesures, hi ha la retirada de fons bancaris. Tot i així, ha reivindicat que l'economia catalana ha demostrat que s'ha sobreposat als "atacs".

Summary: Aragonès alerta de "possibles responsabilitats legals" de l'Estat per la "guerra bruta" contra l'economia catalana


L'Empresa Municipal de Transports Públics de Tarragona (EMT) congelarà les tarifes per l’any 2017 gràcies a la contenció de la despesa, la reducció del pressupost i la recuperació d'usuaris, que ha superat el llindar dels nou milions, segons ha informat la companyia en un comunicat. Juntament amb la immobilització dels preus, l'EMT durà a terme una modificació en el sistema informàtic per permetre el transbordament gratuït durant una hora a la mateixa línia a partir de l'1 de gener. Paral·lelament, s'iniciarà un estudi de l'actual sistema d'abonaments per adequar-lo a la utilització que en fan els usuaris. La modificació dels abonaments es durà a terme al llarg de l'any 2017. Fins ara, l'estructura tècnica només admetia el transbordament gratuït al llarg d'una hora entre línies diferents amb qualsevol de les targetes multiviatge de l'EMT, i amb l'excepció del bitllet senzill.  La millora que entrarà en vigor al gener possibilitarà fer-ho des de la validació de la targeta i al llarg d'una hora a la mateixa línia, és a dir, que aquest canvi acceptarà viatges d'anada i tornada en la mateixa línia de forma gratuïta durant 60 minuts.  Aquest conjunt de mesures per al foment del transport públic s'emmarquen en els objectius del Pla de Mobilitat Urbana Sostenible de Tarragona (PMUST).

Summary: Tarragona congela les tarifes de transport públic per l’any vinent


Els agents de la policia espanyola destinats al Centre d'Internament d'Estrangers (CIE) de la Zona Franca s'han anat reincorporant en les darreres hores al seu lloc de treball després que el govern espanyol n'anunciés la reobertura aquest dijous al migdia a través d'un comunicat. Així ho han confirmat fonts de la policia espanyola a l'ACN. De moment, no hi ha cap intern, si bé el centre "està preparat" per rebre'n, han explicat les mateixes fonts. El govern espanyol va decidir reobrir el CIE de la Zona Franca tot i que l'Ajuntament de Barcelona n'ha ordenat el cessament de l'activitat per manca de la llicència corresponent i per incompliment de la normativa de seguretat. Serà en els propers dies quan inspectors del districte de Sants -Montjuïc visitaran el CIE per certificar que no té llicència per acollir interns, han assenyalat fonts municipals a l'ACN.  Els funcionaris destinats al CIE hi han anat entrant des d'aquest dijous segons els torns de matí, tarda i nit, han explicat fonts de la policia espanyola. De moment, els inspectors municipals no han visitat el centre i probablement ho faran quan l'ajuntament tingui constància que s'hi han traslladat interns, han apuntat des del consistori. Si els inspectors confirmen que hi ha interns, l'ajuntament posarà en marxa les "mesures coactives que preveu la llei", segons va afirmar aquest dijous el tinent d'alcalde de Drets de Ciutadania, Jaume Asens, que va avisar que el consistori precintaria les instal·lacions si el centre es tornava a posar en funcionament.  L'Ajuntament de Barcelona sosté que el CIE de la Zona Franca no té la llicència corresponent ja que, des que va obrir el 2006, no l'ha tramitada ni que tampoc disposa del pla de seguretat adequat. Asens va ratificar que "els serveis jurídics centrals i de districte tenen molt clar que qualsevol equipament públic, tingui finalitat lucrativa o no, està sotmès al control administratiu i ha de complir amb les normes de seguretat i tenir un pla d'evacuació". Per contra, la Secretaria d'Estat de Seguretat al·lega que els CIE no no estan inclosos en les activitats ambientals sotmeses a llicència perquè són equipaments de servei públic sense un contingut mercantil ni empresarial, segons van assenyalar fonts de la delegació del govern espanyol a Catalunya a l'ACN.

Summary: Funcionaris de la policia espanyola es reincorporen al CIE de la Zona Franca, de moment sense interns


La diputada de la CUP Anna Gabriel ha defensat aquest dissabte la possibilitat d’una vaga general a Catalunya per respondre a possibles “escenaris repressius” de l’estat espanyol contra el procés independentista, com per exemple en l’àmbit judicial. “Si no canvia la conformació dels poders polítics a l’Estat ens veurem abocats a escenaris repressius. La llibertat té un preu i hem d’estar disposats a pagar-la. El que sí que està clar és que en la mesura que hi hagi mobilització, determinació i acumulació de forces populars tot això serà més fàcil de passar”, ha assenyalat Gabriel als micròfons de Catalunya Ràdio. Paral·lelament, la diputada cupaire ha demanat a Puigdemont que una partida dels pressupostos es destini al Referèndum Unilateral d’Independència (RUI) i que es reverteixin d’una vegada les retallades en àmbits com l’educació o la sanitat.  "Si finalment aconseguim que el referèndum sigui l'aposta de culminació de la legislatura, és obvi que hi ha d'haver una partida per fer-lo efectiu”, ha reflexionat en veu alta la diputada de la CUP. “També és evident que hi ha d'haver una partida per a aquesta primera fase del procés constituent, en la qual s'ha estat treballant, i, després, el reflex clar que es fa tot el possible per començar a posar diners allà on s'ha retallat més”, ha continuat Gabriel, que insisteix que només s’ha fet un primer contacte de caràcter “més tècnic que no pas de continguts”. Sobre la imminent qüestió de confiança al president Carles Puigdemont, la diputada cupaire ha reafirmat que el seu partit donarà suport al Govern si la legislatura “culmina amb els objectius amb què es va iniciar”. “És obvi que aquesta qüestió de confiança no era necessària”, ha conclòs Gabriel.

Summary: La CUP defensa la vaga general per respondre a possibles "escenaris repressius" contra el procés


La portaveu del Govern i consellera de la Presidència, Neus Munté, ha exigit aquest dimarts al president de l'executiu espanyol, Mariano Rajoy, i a la vicepresidenta, Soraya Sáenz de Santamaría que "compareguin per donar explicacions" sobre l'Operació Catalunya, que hauria estat posada en marxa per buscar o fabricar proves contra polítics independentistes. La petició de Munté arriba just després que el diari digital Público hagi publicat unes gravacions que podrien vincular l'encara presidenta del PPC, Alícia Sánchez-Camacho, amb l'encàrrec de les gravacions de la Camarga i l'inici d'aquesta Operació Catalunya. És per això que la portaveu del Govern demana a Rajoy i Santamaría que expliquin "clarament qui són el senyor X i la senyora X", i per tant els responsables, en aquesta hipotètica conspiració antisobiranista.  En aquest sentit, Munté ha recordat que per al Govern totes les informacions que relacionen el PP, el govern espanyol i el PPC amb aquesta Operació Catalunya "tenen tota la credibilitat, perquè el propi executiu ha vingut "denunciant que a través de les clavegueres de l'Estat i qui sap si amb diners públics, ha estat orquestrant aquesta operació, amb males pràctiques i per empastifar i embrutir el bon nom de persones i institucions amb ideologia independentista". "No es pot restar indiferent davant les informacions aquestes, i en canvi actuar de manera més ràpida davant altres informacions que s'han produït amb anterioritat i que han suposat peticions de dimissions, investigacions i Fiscalia", ha afegit, criticant així que el govern espanyol no reaccioni davant l'Operació Catalunya però sí quan alguna revelació afecta als independentistes. "La doble vara de mesurar és ja d'escàndol", ha conclòs.   A més, les últimes notícies al respecte, són per a Munté "una pèssima notícia per a la malmesa credibilitat de l'Estat amb una Operació Catalunya que s'entesten en negar", però també considera que són negatives "per la separació de poders, que salta pels aires".

Summary: Munté exigeix que Rajoy i Santamaría compareguin per donar explicacions de l'Operació Catalunya i els seus responsables


La Farga ha engegat aquest dimecres una nova línia que ha de fer més eficient la producció de fil de coure a partir de material reciclat. El procés s’anomena de colada contínua i incorpora els darrers avenços tecnològics i el coneixement que l’empresa ha acumulat en els darrers 35 anys d’història. El director de La Farga, Oriol Guixà, ha explicat que la nova línia compta amb una inversió de 15 MEUR i permet aconseguir una millora “molt gran” en qualitat i en prestacions del producte. Amb l’antic sistema de colada contínua es podien fabricar 15 tones cada hora  i ara es passa a les 20. La xifra representa un increment de la producció d’aquesta línia de prop del 30%.

Summary: La Farga inverteix 15 MEUR en fer més eficient la producció de fil de coure a partir de material reciclat


El conseller de Treball, Chakir el Homrani, ha afirmat que és una "molt mala notícia" la sentència del Tribunal Constitucional (TC) que avala l'acomiadament en casos d'absències intermitents, tot i estar justificades. En ser preguntat sobre la qüestió, El Homrani ha valorat que el que es fa és "treure drets laborals" a persones que per exemple poden tenir una malaltia crònica. Ha afegit que la decisió de l'alt tribunal reforça la reclamació de derogar la reforma laboral, que ha afirmat que és la que permet aquesta situació. El conseller ha asseverat que respecta la decisió del TC però ha insistit que suposa una situació de "desemparament" per als afectats. De la seva banda, CCOO ha considerat que la sentència "avantposa clarament la productivitat empresarial a la salut de les persones treballadores, obviant la protecció que la pròpia Constitució atorga a la salut i la integritat física de les persones". Ha afegit que pot tenir "efectes de dissuasió" en l'exercici del dret a una recuperació efectiva del treballador, "que per la pressió a l'acomiadament haurà d'anar a treballar tot i estar malalta". El sindicat ha considerat urgent equilibrar el marc de relacions laborals i en aquest sentit ha insistit en la derogació de la reforma laboral, en concret de l'article 52.d sobre aquesta qüestió "per suposar un atac a la salut" dels treballadors.

Summary: El Homrani veu "molt mala notícia" la sentència del TC que avala l'acomiadament en casos d'absències intermitents


Tot i que les dades del padró, de finals de 2016, indicaven que les preinscripcions a Barcelona havien de mantenir-se amb només 56 infants menys, la sol·licitud de preinscripcions ha concretat un creixement de 259 sol·licituds respecte el curs passat. Així, s'han presentat 12.773 sol·licituds, i per tant, el 93% del padró. El creixement s'ha repartit de manera equitativa tant en centres públics, que suposen el 49,3% de preinscripcions, com en centres privats, que recullen el 50,3% de la demanda. El Consorci d'Educació de Barcelona ha fet públiques aquestes dades aquest dimarts, tot i que encara manca el sorteig per desempat i l'assignació definitiva. Segons la informació facilitada pel Consorci, un 39% de les famílies només demanen centres públics o centres concertats en les seves opcions, mentre que un 11% demana en primera opció un públic, i la resta de la sol·licitud és mixta, mentre que un 11% més, escull primer un concertat, tot i que les diferents opcions són mixtes.  Amb les dades provisionals, el Consorci ha detectat 6 centres públics i 12 de concertat que no omplen les places que ofereixen sumant les primeres, segones i terceres opcions. En aquest sentit, totes les zones d'escolarització donen resposta a les demandes de les famílies residents a la seva zona.  Des del Consorci també es destaca que hi ha un ''reequilibri'' de les demandes dins d'una mateixa zona, però hi ha 13 centres que tenen una demanda molt alta en primera opció, 5 centres menys que l'any passat. La proximitat és el factor clau per planificar l'oferta educativa i per això s'han creat 6 noves escoles per poder reequilibrar l'oferta en determinades zones. Només hi ha dues zones, al Poblenou i  a la Vil·la de Gràcia, en què la demanda supera l'oferta.  La presència de germans al centre, que dota el procés de preinscripció amb 40 punts, es presenta en un 38,9% dels casos, mentre que la proximitat, és present en el 84,2%. Les famílies que acrediten renda mínima d'inserció s'han multiplicat per 3, mentre que la discapacitat de l'alumne o d'un familiar s'ha tingut en compte en un 5,4% de les sol3licituds, 2 punts més que el curs passat.  Tot i que hi ha més famílies que han omplert més d'una opció en la sol·licitud, n'hi ha 139 que només han omplert la primera opció, i que, sense puntuació per germans i optant a escoles amb una demanda superior a l'oferta, és possible que vagin al procés d'assignació d'ofici, escollint plaça entre les vacants.  Bona rebuda els instituts escola A 1r d'ESO, l'increment global de sol·licituds ha crescut en 4, de 6.694 a 6.739. Als centres públics, s'han presentat 272 sol·licituds més que l'any passat.  D'entre els 65 instituts que ofereixen ESO, n'hi ha quatre que tenen una alta demanda, el curs passat eren 8. Es constata però, que la continuïtat entre la primària i la secundària és significativa ja que el 84% de les famílies opten per a centres adscrits. Enguany, només 3 instituts públics no omplen les places, i dos d'aquests estan situats en barris aïllats geogràficament i amb poca població.  Pel que fa als instituts escola, que se'n creen 3 a la ciutat, demostren la confiança de les famílies en el projecte, ja que continuen la majoria dels alumnes a 1r d'ESO i milloren la demanda també a P3.  8.194 places en escoles bressol municipals Les escoles bressol municipals han iniciat també el procés de preinscripció aquest dimarts, amb una oferta de 8.194 places en alguna dels 98 centre que hi ha a la ciutat de Barcelona.  D'aquestes places, 759 són per a menors d'un any, 3.316, per a nadons d'entre 1 i 2 anys, mentre que 4.119 per als infants d'entre 2 i 3. Com a novetat, les escoles bressol municipal presenten per primera vegada tarifació social. A més, també s'hi sumen les places en llars d'infants que gestiona la Generalitat, que n'hi ha cinc, amb 326 places, 21 per a nadons menors d'un any, 137 per al grup de P1 i 168 per als de 2 anys.  En la resta d'ensenyaments no obligatoris, l'oferta es manté al batxillerat ordinari, tant al diürn com al nocturn, al batxillerat artístic, en cicles artístics i en formació professional en centres públics. Des de 2013-14 però, l'oferta ha anat creixent paulatinament.

Summary: Les preinscripcions a P3 a Barcelona creixen lleugerament per al curs vinent


El Departament d'Agricultura i els Regants de l'Esquerra de l'Ebre han posat a funcionar dues noves bombes al desguàs del canal del Penal a Deltebre (Baix Ebre), que permetran frenar l'entrada als arrossars del caragol maçana, conservar la biodiversitat i millorar la renovació de l'aigua, amb l'entrada d'aigua dolça, a la badia del Fangar i al Canal Vell del delta de l'Ebre. Des dels anys 70, l'aigua que es desguassava dels arrossars es desembocava directament al mar amb un sistema de bombeig a la zona de Pal. Els regants han destacat que amb el temps això ha perjudicat el sector de la pesca i l'aqüicultura i també la biodiversitat i amb aquesta actuació al Penal es corregirà.  D'una banda, les bombes del desguàs del Penal permetran un maneig més eficient per mantenir els nivells d'aigua als arrossars molt baixos perquè no entri el caragol maçana, i de l'altra, aportarà aigua al Fangar per millorar la renovació i beneficiar el cultiu de bivalves i altres espècies. Les bombes funcionaran gairebé tot l'any. Com a mínim un 70% del temps. L'obra ha costat més de 250.000 euros i s'ha finançat a través de les partides del grup adhoc contra la plaga del caragol maçana, amb 200.000 euros, i la resta amb el finançament de l'obra civil per part dels Regants de l'Esquerra.  El director dels serveis territorials d'Agricultura a les Terres de l'Ebre, Ferran Grau, el president de la comunitat de Regants de l'Esquerra de l'Ebre, Javier Casanova, això com representants de Fepromodel (Federació de Productors de Marisc del Delta), i altres sectors de pesca o caça han remarcat que el projecte ha estat basat en el treball transversal de tots els agents implicats. "Era un objectiu àmpliament buscat per tots el sectors, aqüicultors, pescadors, caçadors i agricultors i una ambició que es perseguia des de feia molts anys", ha destacat Grau. "És la demostració que cal equilibri i unitat de treball i que les coses surtin des del territori perquè arribin a bon port i aportin solucions als problemes de subsidència i regressió que patim al Delta", ha afegit Casanova.  Casanova ha reconegut que el sistema que es va establir anys enrere per desguassar l'aigua dels arrossars dels del bombament de Pal ha acabat portant problemes al sector primari del Delta. "L'aigua va deixar d'entrar a la Bassa i al Racó i ha perjudicat el sector del marisc i del peix i també va tenir perjudicis ambientals. La intenció és recuperar l'aigua amb altres accions que es faran més endavant per donar-li riquesa ambiental a la pesca i l'aqüicultura com es feia abans. No hem inventat res, només hem tornat enrere per millorar el maneig de l'aigua i modernitzar allò que ja feien antigament i que al Delta li anava bé", ha explicat el president dels Regants.  També s'ha insistit que aquest és només "un primer pas". "Necessitem més coses. Aquí se n'havien fet amb molts diners que no servien per a res però hem de ser conscients que calen moltes més inversions. Hem d'entendre que és un principi sobre com gestionar tots els interessos a la zona", ha defensat Casanova. "Ja hem passat de la coexistència a la col·laboració i això és molt important", ha afegit el gerent de Fepromodel, Gerardo Bonet. Les bombes que s'han instal·lat són un disseny innovador, creat per l'empresa de Deltebre B&G, que té una eficiència energètica que permet estalviar fins a un 80 % de consum elèctric respecte altres models, fa poc soroll, requereix poc manteniment i es respectuosa amb la fauna aquàtica ja que li facilita el pas a través d'un canal intern on eviten cops o ferides.

Summary: Un nou sistema de bombeig d'aigua a Deltebre ajuda a frenar el caragol maçana i millora la renovació d'aigua al Fangar


El Ministeri per a la Transició Ecològica i el Repte Demogràfic ha acordat declarar d'emergència les obres per reparar els danys que el temporal Gloria va provocar a la costa catalana entre el 19 i el 24 de gener. S'hi destinaran 5,75 MEUR, dels quals 3,5 milions seran per a la demarcació de Tarragona, 2 milions per a Barcelona i 250.000 euros a Girona. Aquestes quantitats es podrien ampliar en funció de les necessitats. A les platges tarragonines s'ha produït una erosió important de la costa i una considerable pèrdua de sorra, a més de danys en passejos marítims, sistemes dunars, esculleres de protecció i accessos a platges. Així, a la demarcació de Tarragona s'actuarà a Cunit, Calafell, el Vendrell, Roda de Berà, Creixell, Torredembarra, Altafulla, Tarragona, Vila-seca, Salou, Cambrils, Mont-roig del Camp, l'Hospitalet de l'Infant, l'Ametlla de Mar, el Perelló, l'Ampolla, Deltebre, Amposta, Sant Jaume d'Enveja, Sant Carles de la Ràpita i Alcanar. A Barcelona s'invertiran 2 milions d'euros per pèrdues de sorra a les platges, danys en camins litorals, passejos i esculleres, acumulació de gran quantitat de residus i brutícia i afectacions en sistemes dunars. S'actuarà a Malgrat de Mar, Pineda de Mar, Barcelona, Sant Pol de Mar, Arenys de Mar, Cabrera de Mar, Premià de Mar, el Masnou, Montgat, Gavà, Sitges, Viladecans i Cubelles. A la demarcació de Girona es treballarà per reparar els danys que es van produir a l'escullera de protecció del passeig marítim de Sant Antoni i a la platja de Sant Antoni de Calonge, amb una inversió de 250.000 euros.

Summary: El govern espanyol inverteix 5,75 MEUR per reparar danys del Gloria a la costa catalana


El Parlament no compta amb celebrar cap ple durant la campanya electoral del 26-J, però tampoc aturarà la seva activitat. La Mesa de la cambra ha tractat aquest dimarts la previsió que té respecte del calendari de les properes setmanes, especialment pel que fa al debat i votació dels pressupostos de 2016. En aquest sentit, el Parlament compta que el Govern de la Generalitat aprovi els comptes el 24 de maig, de manera que la cambra debatria les esmenes a la totalitat al projecte de llei al ple del 8 de juny. Així, la setmana del 13 de juny –en plena campanya electoral-, el Parlament no aturaria la seva activitat però es limitaria a fer els debats en comissió dels comptes de cada departament, deixant per al ple que començaria el 20 de juliol la votació i possible aprovació definitiva dels pressupostos.  Aquesta previsió no és inamovible ni definitiva, donat que depèn de si el Govern compleix el calendari amb el que compta la Mesa. De fet, les dates s’han posat aquest dimarts sobre la taula de forma informativa i ni tan sols hi ha hagut una votació. Amb tot, sembla que no hi ha hagut manifestacions d’oposició a la reunió de la Mesa, cosa que fa pensar al Parlament que la previsió es podria complir si el Consell Executiu té apunt els comptes el 24 de maig.  A la Mesa també ha sigut motiu de debat la carta que el president del grup del PPC, Xavier García Albiol, ha enviat a la presidenta de la cambra, Carme Forcadell, protestant per la presència del líder de Sortu, Arnaldo Otegi, a la cambra aquest dimecres, quan es reunirà amb els membres de la comissió d’Exteriors que ho desitgin i posteriorment amb JxSí i la CUP. La Mesa, però, no ha pres cap resolució al respecte donat que es considera que no es tracta d’una reunió formal de la comissió, sinó que a proposta de la CUP, Otegi és convidat i els portaveus poden trobar-se amb ell o no.

Summary: El Parlament preveu un calendari que no contempla celebrar cap ple enmig de la campanya del 26-J


Madrid continua al capdavant en nombre de contagis a tot l'Estat, 21.500 en els últims set dies  ACN Madrid .-El Ministeri de Sanitat ha registrat 14.389 nous positius i 90 morts més per coronavirus a Espanya en relació amb el total de casos confirmats aquest dimecres, amb 30.495 morts totals. Segons l'últim informe publicat aquest divendres, des que va començar la pandèmia hi ha hagut 640.040 casos confirmats per proves diagnòstiques. Madrid continua al capdavant de les noves infeccions pel virus i acumula 187.045 casos, 21.500  en els últims set dies. Catalunya ha registrat 128.901 casos des que va començar la pandèmia, 5.040 en la darrera setmana. La comunitat autònoma amb més diagnosticats en l'últim dia continua essent Madrid, amb 1.553. La segueixen, tot i que de lluny, el País Basc (490), Andalusia (430), l'Aragó (419) i Extremadura (266). A Catalunya s'han notificat 183 el dia previ.  Pel que fa a les defuncions, Sanitat xifra en 30.495 el total de morts per coronavirus a tot l'Estat Espanyol, 90 més que dijous. Segons l'últim informe del Ministeri, 432 s'han produït en els últims set dies. D'aquestes, 144 han tingut lloc a Madrid. A Catalunya n'hi ha hagut 5.  Des que va començar la pandèmia, hi ha hagut 142.915 hospitalitzacions. En l'última setmana, se n'han registrat 2.485 – 465 a Andalusia i 369 a Madrid- i 185 ingressos a les UCI de les 12.980 que s'han produït fins ara.  De les 2.485 hospitalitzacions de l'última setmana, 91 han tingut lloc a Catalunya, que també ha registrat 8 ingressos en UCI.  A nivell europeu, Espanya continua encapçalant el nombre de casos i és l'únic estat -per darrere de Rússia- que supera de llarg els 600.000 casos confirmats des de l'inici de la pandèmia.

Summary: Espanya registra 14.389 nous positius per covid-19 i 30.495 morts, 90 més que dijous


El conseller d'Afers Exteriors, Raül Romeva, ha mostrat "absolut respecte" pels resultats del referèndum pel 'Brexit' al Regne Unit i ha deixat clar que "el problema no és el referèndum, ni que hagi guanyat el 'Brexit', sinó que Europa necessita repensar-se". En declaracions a l'ACN, Romeva ha dit que Europa s'ha de repensar en base a dos elements: "la democràcia i la negociació". "La democràcia ens serveix per clarificar on som i  la negociació és l'eina que ens permet llegir els resultats de la democràcia", ha apuntat. D'altra banda, el conseller creu que el referèndum britànic farà accelerar l''efecte dominió' a d'altres estats, però considera que "la sensació de desconfiança envers les institucions europees ja fa molt temps que existeix". Quant a la relació entre Catalunya i el Regne Unit, Romeva ha transmès tranquil·litat perquè "durant dos anys no canviarà res", malgrat que ha apuntat que "per descomptat, tindrà efectes".  Romeva creu que és un error posar ara l'èmfasi sobre si el referèndum és un instrument bo o dolent, ja que, segons ell, "el referèndum és l'instrument que ens permet clarificar les coses en una situació de complexitat". En aquest sentit, el conseller d'Afers Exteriors ha assegurat a l'ACN que allò que està en joc "són les sobiranies i no el nacionalisme". "Està en joc qui mana, com es prenen les decisions i com jo puc participar en aquesta presa de decisions i de quina manera m'afecten", ha aclarit Romeva, qui ha afegit que "aquest és el debat que ha posat en joc el Regne Unit i que s'ha obert a molts altres països d'Europa, també a Catalunya".  A partir d'ara, ha dit Romeva, també caldrà analitzar què passarà en el cas escocès, irlandès i de Gibraltar, on ha guanyat la posició de continuar dins de la Unió Europea. El conseller s'ha referit especialment al cas d'Escòcia, ja que, com ha explicat "els escocesos ja han dit que si l'escenari canvia potser es replantegen tornar a fer un referèndum". Romeva considera "normal" aquest plantejament perquè "molta gent va votar 'no' a la independència amb l'argument que quedarien fora de la UE, però ara resulta que els britànics els fan fora de la UE". Segons ell, "s'haurà de veure quin pes tindrà tot això perquè estem en un període en què s'obren moltes possibilitats i debats".  Davant la possibilitat que els resultats favorables a la sortida de la UE per part del Regne Unit generin un 'efecte dominó', Romeva considera que aquest efecte "ja s'ha produït" i el que pot fer el referèndum és "accelerar-lo". Per ell, "la desconfiança cap a les institucions europees i la percepció que Europa no és el que hauria de ser ja fa mol temps que existeix a països com Alemanya, França i també a l'estat espanyol". En aquest sentit, Romeva ha afirmat que la desafecció hi és i està d'acord que alguns discursos "s'estan alimentant des de l'extrema dreta", però creu que el problema és que "no hi ha un debat contraposat que sigui prou creïble per contrarestar l'extrema dreta".  Quant a la situació en què quedaran les empreses i ciutadans catalans que viuen al Regne Unit, Romeva ha dit que "d'alguna manera o altra se sentiran afectats", però ha deixat clar que "això no serà de manera immediata perquè serà un procés de negociació que durarà dos anys i durant aquests dos anys no canviarà res". El conseller ha recordat que hi ha al voltant de 330 empreses catalanes que treballen al Regne Unit i unes 440 empreses britàniques que estan instal·lades a Catalunya. De fet, Romeva ha dit que "ara el Regne Unit comença un procés per repensar les seves relacions amb tothom".

Summary: Romeva: "El problema no és el referèndum ni que hagi guanyat el 'Brexit', sinó que Europa necessita repensar-se"


El Parlament ha constatat la necessitat de posar en marxa una comissió d'investigació per analitzar els mecanismes interns de control, avaluació i correcció dels Mossos d'Esquadra i la possibilitat d'implementar mecanismes independents de fiscalització de les actuacions policials. Tot plegat, a raó d'una proposta de resolució de la CUP-CC en el marc del ple monogràfic de la covid-19. JxCat i ERC, a més dels comuns, hi han donat el seu vist-i-plau. Cs, PSC-Units i PPC hi han votat en contra. També amb una iniciativa dels cupaires, el ple ha instat el Govern a suspendre de sou i feina als sis agents implicats en l'agressió racista al Bages. Hi han votat a favor ERC, CatECP i CUP, mentre que JxCat, PSC i PP s'han abstingut i Cs ho ha rebutjat. El conseller d'Interior, i diputat de JxCat, Miquel Buch, no ha pogut votar cap de les propostes de resolucions del ple d'aquest divendres. El conseller ha explicat a l'ACN que està centrat en els casos de rebrot a Lleida i altres assumptes de la covid-19, que han impedit que pogués participar de les votacions del ple d'avui. Els cupaires han proposat crear una comissió d'investigació per analitzar de més a prop els Mossos davant actuacions "injustificables" durant la tardor del 2019, en les mobilitzacions post-sentència. "Vexacions, humiliacions, cops de porra al cap, lesions per impacte de foam i l'ús de tècniques com el carrussel i agressions a periodistes", enumeren. Els anticapitalistes han criticat "l'auditoria interna" feta pel cos policial, on lamenten que no es mencionen fets que "no són ni puntuals ni aïllats".  "L'opacitat opera sobre els mecanismes interns de control, avaluació i correcció de les actuacions policials fomenten la impunitat i el corporativisme i cal prendre mesures al respecte per garantir el legítim dret a la protesta i la dissidència política i el respecte als drets fonamentals", han argumentat. En canvi, el ple ha tombat la proposta de resolució de la CUP que volia instar el Govern a retirar les acusacions particulars de totes les causes obertes contra persones "que han exercit el seu legítim dret a la dissidència política".

Summary: El Parlament avala posar en marxa una comissió d'investigació per analitzar els mecanismes interns dels Mossos


El grup del Campus Clínic-UB de l'Institut de Recerca contra la Leucèmia Josep Carreras i la Universitat de Cantàbria han detectat un biomarcador (característica que s'utilitza com a indicador) molt important per al pronòstic d'una de les leucèmies infantils més letals, en un estudi europeu pioner que publica la revista 'Haematologica'. La leucèmia limfoblàstica aguda de tipus B és el càncer infantil més freqüent -representa un terç dels casos- i sol tenir un pronòstic de curació favorable, superior al 85%. Ara bé, hi ha un subtipus de la malaltia que és molt poc freqüent, que es diagnostica especialment durant el primer any de vida i que gairebé sempre té un diagnòstic fatal. Els investigadors han descobert que els pacients que expressen el gen AF4-MLL tenen un percentatge significativament major de supervivència (62,4% vs 11,7%). Aquesta conclusió suposa un avanç molt important en la selecció del tractament més intens i efectiu per al pacient. El 15 de febrer és el Dia Mundial del Càncer Infantil. (En aquesta ampliació, s'afegeix el testimoni de l'Inés, una nena que s'ha curat d'una leucèmia que no era del subtipus en què se centren els estudis, i la seva família).   La revista 'Haematologica' , de The European Hematology Association (EHA), obre aquest mes de febrer amb dues publicacions del grup científic del Campus Clínic-UB de l'Institut de Recerca contra la Leucèmia Josep Carreras, en col·laboració directa amb els doctors Ignacio Varela i Antonio Agraz-Doblas, de la Universitat de Cantàbria i que investiguen a l'Institut de Biomedicina i Biotecnologia de Cantàbria (IBBTEC).  Els estudis plantegen nous enfocaments i eines de pronòstic per millorar la supervivència d'un dels tipus de leucèmia infantils més letals. És la leucèmia limfoblàstica aguda pro B del lactant amb translocació t (4; 11) (MLL-AF4 +). Aquest tipus de leucèmia, d'origen embrionari, acostuma a desenvolupar-se amb una expansió cap al sistema nerviós i, per això, els percentatges de curació són molt reduïts.  En un dels treballs, liderat pel doctor Pablo Menéndez, han seqüenciat el genoma de 124 infants diagnosticats amb aquest subtipus de leucèmia. És un dels estudis més amplis que s'han fet fins ara en l'àmbit internacional en casos de lactants amb leucèmia i s'ha dut a terme amb mostres de pacients tractats amb el protocol europeu Interfan, en col·laboració amb l'hospital pediàtric Trousseau de París; el centre d'oncologia pediàtrica Princess Máxima d'Utrecht (Holanda); la Universitat Erasmus de Rotterdam (Holanda) i l'hospital pediàtric de Monza (Itàlia). Els investigadors han detectat un biomarcador molt important en el pronòstic d'aquest subtipus de leucèmia. El doctor Menéndez, que és investigador de la Institució Catalana de Recerca i Estudis Avançats (ICREA), ha assenyalat que si bé les implicacions d'aquesta descoberta no són "immediates, perquè el tractament estàndard per a les leucèmies limfoblàstiques és el mateix, es poden planificar tractaments més intensos". "És molt important estratificar pacients pel que fa al seu pronòstic per a decisions terapèutiques, no immediates, sinó a partir de la consolidació, manteniment i de cara al trasplantament", ha afegit.  L'estudi també ha permès descobrir que el genoma d'aquest subtipus de leucèmia és el més estable de qualsevol càncer pediàtric seqüenciat fins al moment. Una de les principals preguntes que es fan ara els investigadors és com un genoma tan estable en infants de pocs mesos pot tenir un desenvolupament tan agressiu. Encara no en saben la resposta, si bé l'estudi suggereix que hi ha canvis epigenètics adquirits en l'embaràs i el seu desenvolupament.  Els experts en càncer pediàtric expliquen que els infants a qui es diagnostica leucèmia durant els primers mesos de vida neixen amb la malaltia. "S'anomenen tumors del desenvolupament. Els infants no tenen temps per generar mutacions en aquests pocs mesos", ha recalcat Menéndez.  L'altre estudi publicat a 'Haematologica', liderat per la doctora Clara Bueno, se centra en el mateix tipus de leucèmia i posa el focus en la cèl·lula original embrionària que ha degenerat en aquesta mutació. La pregunta que es fan és quins factors conflueixen per què aparegui la leucèmia en l'embrió. "Sort dels metges, infermeres, investigadors i pallassos" La Fundació Josep Carreras ha aprofitat que el Dia Internacional contra el Càncer Infantil és el 15 de febrer, aquest divendres, per presentar els estudis. Per sensibilitzar sobre la malaltia, en la roda de premsa, juntament amb els doctors Menéndez i Bueno, hi ha participat la Inés, una nena de 7 anys que s'ha curat d'un càncer, i els seus pares. La leucèmia que ha superat no és del subtipus en què se centren els estudis presentats, sinó que era una de les neoplàsies de més bon pronòstic. A la Inés li van diagnosticar una leucèmia l'estiu del 2016. "De vacances!", ha volgut puntualitzar la menuda. Els pares la van portar al metge perquè la petita tenia un constipat amb febre que no remetia. Després de diverses exploracions i que l'antibiòtic receptat no donés resultats, els metges ja la van derivar a l'especialitat d'oncologia d'un hospital, on li van diagnosticar la leucèmia.  Els pares, María i Ricardo, han recordat que el tractament va ser "duríssim" per a ella. Durant la primera fase, va estar ingressada a l'Hospital Infantil Universitari Niño Jesús –es trobaven circumstancialment a Madrid quan li van diagnosticar la malaltia– i després d'un mes, la família va poder venir a Barcelona, on la van tractar a l'Hospital Sant Joan de Déu.  Els pares han explicat que "per sort el tractament es va haver d'interrompre molt poques vegades i va anar molt bé". A la primavera següent la Inés va tornar a l'escola. Ara, s'ha de sotmetre a les anàlisis periòdiques de control i per això encara du el dispositiu conegut pel seu nom comercial, Port-a-Cath, que la mateixa Inés s'ha encarregat d'explicar què és: " Un aparell que et posen a dins per punxar-te amb una agulla".  "Sort dels metges, infermeres, investigadors i pallassos, perquè ningú està preparat per rebre això", han expressat els pares, per continuar: "Per molt que hagis escoltat o llegit, entres en un món desconegut que no pots controlar. El que pots fer és donar afecte i prou". "I confiar en els metges", han afegit.

Summary: Descobreixen un indicador crucial per al pronòstic d'una de les leucèmies infantils més letals


La policia espanyola ha detingut aquest divendres un home a Igualada acusat d'haver amenaçat de mort el líder de Ciutadans (Cs), Albert Rivera, a través de les xarxes socials. Així ho han confirmat a l'ACN fonts policials. Rivera havia presentat una denúncia per aquests comentaris. El detingut és un home natural d'Igualada nascut el 1969.

Summary: Detingut un home a Igualada per amenaces de mort a Albert Rivera a través de les xarxes socials


Julian Assage ha sortit al balcó de l’ambaixada de l’Equador a Londres, on es troba reclòs des de l’any 2012, per adreçar-se als centenars de mitjans i activistes que s’hi agrupaven des de primera hora del matí. El líder de Wikileaks ha aparegut amb la resolució que el Grup d’Experts contra les Detencions Arbitràries de l’ONU ha publicat aquest matí i que assegura que la detenció d’Assange és il·legal. Assange ha lamentat que el govern britànic hagi negat als seus fills poder-lo veure durant més de 5 anys sense que hi hagi cap càrrec confirmat en contra seva. “Si aquesta il·legalitat continua”, ha dit “hi haurà conseqüències criminals per les parts implicades”. El fundador de Wikileaks ha demanat als governs “del Regne Unit, Suècia i els Estats Units” que acatin la decisió del Grup d’Experts contra les Detencions Arbitràries de l’ONU ja que “és vinculant i prové d’un estament superior a qualsevol norma o decisió nacional”.  “El Regne Unit i Suècia són part d’un procés que ha durat setze mesos i que finalment han perdut”.  Assange també ha volgut adreçar-se, una vegada més, al ministre d’Exteriors britànics, Philip Hammond, que hores abans ha titllat la decisió de l’ONU de “ridícula” i al propi Assange de "fugitiu".  “Hammond ha dit que això no canvia res” ha recordat Assange “pot ser una bellíssima persona però els seus comentaris són simplement retòrics”. “Quin dret te aquest govern de negar als meus fills el seu pare durant 5 anys i mig, sense que s’hagi provat cap càrrec, a cap país?” ha preguntat Assange. “Els meus fills són completament innocents, no formen part de la política” ha dit “ja és hora que recuperin el seu pare. I això passarà” ha assegurat davant la multitud que l’aclamava. Assange també ha qualificat la seva situació “d’il·legal, immoral i antiètica” i ha augurat “conseqüències criminals” per als seus responsables. “Hi ha molta gent que té una memòria molt llarga sobre aquells que han comès injustícies” ha dit “i inevitablement, hauran d’afrontar, des d’avui, les conseqüències del seus actes”.  Unes conseqüències, ha dit, “que pot assumir qualsevol estat” ja que l’ONU té “jurisdicció universal”.

Summary: Assange augura “conseqüències criminals” per la seva detenció "il·legal, immoral i antiètica"


Barcelona En Comú ha posat en marxa el programa per finançar projectes d’entitats i d’iniciativa ciutadana amb els 216.000 euros provinents dels excedents de sou que els càrrecs públics electes aporten a la formació. El programa, batejat com ‘La Filadora’ té com a objectiu “enfortir el teixit social de la ciutat i donar suport a iniciatives de la societat civil organitzada que lluitin per a la transformació social, política i econòmica”. A la convocatòria d’aquest fons s’hi podran presentar col•lectius, plataformes de moviments socials, associacions, cooperatives sense ànim de lucre i fundacions que promoguin l'autogestió, la reivindicació i la denúncia social. Des de BComú subratllen que la finalitat és “aconseguir formes de polítiques més accessibles, compromeses i properes a la ciutadania”, i garanteixen que la selecció dels projectes es farà amb un procés obert. Els 216.000 euros del programa d’aquesta primera edició es distribuiran en 6 propostes de ciutat i 20 accions als barris, i cadascun dels projectes seleccionats podrà aconseguir fins a 15.000 euros de suport econòmic. També es planteja una tercera línia per donar suport a campanyes i accions puntuals engegades per organitzacions i moviments socials que estiguin en sintonia amb el projecte polític de Barcelona En Comú. Aquesta modalitat, però, s’obrirà només quan les altres dues estiguin tancades. La convocatòria per presentar els projectes s’ha obert aquest dimarts, fins el 21 de març. BComú garanteix que un comitè d’avaluació farà una selecció dels projectes que compleixin amb tots els criteris de les bases i, entre els dies 29 de març i el 5 d’abril, s’obrirà un sistema de votacions online per escollir els projectes guanyadors. El 6 d’abril es donaran a conèixer els beneficiaris d’aquesta primera convocatòria. Els diners del fons de La Filadora provenen dels excedents de sou dels càrrecs electes de BComú, ja que el Reglament d’Ètica Política de la formació fixa un límit salarial de 2.200 € mensuals nets per 14 pagues. Els diners del sou que sobrepassen aquest import es destinen a la formació política per a posar en marxa el fons social. Aquesta primera convocatòria de projectes s’ha posat en marxa amb els excedents del 2015 i 2016.

Summary: BComú obre la convocatòria de projectes per destinar-hi els 216.000 euros dels excedents de sou dels càrrecs electes


Fins a les 5 de la tarda ja havien tornat 441.629 vehicles de les seves vacances de Setmana Santa a l'àrea metropolitana de Barcelona. Aquesta xifra representa un 70'66% del total de cotxes que ha previst el Servei Català de Trànsit en la operació tornada. De moment ja s'han generat les primeres cues en les vies d'accés a la capital catalana, com per exemple a l'A-2 amb retencions que superen els 16 quilòmetres entre Igualada i el Bruc en direcció a Barcelona. A l'AP-7 també s'han generat cues entre el Vendrell i Vilafranca del Penedès que s'acumulen 15 quilòmetres i mig de circulació lenta. També a la C-32 a l'alçada de Sitges en direcció a la capital catalana hi ha 6'5 km de retenció a causa d'una manifestació. A la N-340 entre Creixell i el Vendrell també hi ha 6 quilòmetres de cotxes aturats a causa de la tornada de les vacances. Al llarg del migdia alguns accidents han comportat petites cues, com per exemple a l'AP-7 a l'alçada de Riera de Gaià (Tarragonès) on s'han acumulat 11 quilòmetres a causa d'un accident que ha obligat a tallar un carril de circulació, però abans de les 3 de la tarda s'ha normalitzat la situació. En la C-14, la carretera de baixada del Pirineu lleidatà, durant el migdia també s'han produït petites cues a l'alçada de Ponts, en direcció a Artesa de Segre i també a Organyà, congestions que han arribat als 5 quilòmetres. Pel que fa a les carreteres del litoral nord de Catalunya no hi ha problemes de circulació tret d'acumulacions puntuals a les sortides i entrades d'alguns pobles. A mig matí s'han registrat més trànsit en la C-25 entre Cassà de la Selva i Llagostera (Gironès) però en cap cas ha provocat congestions importants.

Summary: ACTUALIZACIÓ:Un 70% dels vehicles previstos en l'operació tornada ja són a l'àrea metropolitana


La portaveu d'un equip d'experts internacionals a qui el Diplocat va encarregar un projecte de recerca, Helena Catt, ha reconegut que va cobrar 8.000 euros per coordinar l'informe però ha negat que fessin una tasca d'observadors internacionals. Segons ha testificat, l'informe es va començar a fer al juliol quan "no se sabia que hi hauria una votació" i només inclou alguna referència sobre l'actitud "positiva i determinada" de la població però no sobre els resultats ni si la votació va ser "justa". Catt ha defensat, doncs, que es tractava d'una "recerca àmplia" sobre el context polític, social i econòmic de Catalunya. Una versió que també va donar l'exsecretari general del Diplocat, Albert Royo, quan va testificar al Suprem.

Summary: La portaveu d'un grup d'experts internacionals admet que va cobrar del Diplocat però que no van fer d'observadors


Han començat els treballs previs per a una nova fase d'obres de remodelació a la residència Sant Jaume d'Olot. Amb un pressupost de 804.000 euros i un termini d'obres de sis mesos, es preveu construir una sala per als avis residents i un nou accés a la residència des del pati de l'antic hospital. També es millorarà el sistema de climatització, s'instal·larà un ascensor i s'implementaran altres mesures de seguretat a l’edifici. La nova fase d'obres coincideix amb la posada en marxa ara fa un any de la primera unitat de convivència al centre. La residència té actualment 65 usuaris. La residència Sant Jaume d'Olot compta amb la segona unitat de convivència per a la gent gran a Catalunya. Disset usuaris es van instal·lar a la nova planta situada al primer pis. Destaca per uns espais més petits, personalitzats i moderns, on l’usuari pot decidir en cada moment com és el seu dia a dia. Segons els impulsors, es tracta d'un "nou model d’envelliment centrat en l’atenció a la persona".  Les obres que s’inicien aquesta tardor formen part del projecte de remodelació del Sant Jaume que contempla, en futures fases, la creació de noves àrees de convivència. El centre té actualment 65 usuaris i amb futures inversions podria arribar a atendre a un centenar de persones.

Summary: Inici d'obres a la residència Sant Jaume d'Olot amb un cost de més de 800.000 euros i sis mesos de durada


El Programa d'atenció a la salut sexual i reproductiva (ASSIR) del Gironès i el Pla de l'Estany (liderat per l'hospital Trueta) ha començat a aplicar un protocol de visites entre parelles per corregir possibles factors de risc reproductiu. Les trobades amb els professionals del servei es fan abans de la concepció i consten de dues entrevistes exhaustives que tenen com a objectiu detectar, corregir o disminuir elements que puguin complicar una evolució favorable de l'embaràs. Entre ells, les malformacions del tub neural, una patologia que cada any afecta aproximadament 400 nadons a tot l'Estat tot i que dos de cada tres casos es podrien prevenir. També s'avaluen antecedents personals o hereditaris.  Les visites s'han començat a realitzar al territori de l'abast de l'ASSIR, al Gironès i al Pla de l'Estany, i hi poden acudir parelles que voluntàriament informen sobre la seva intenció de tenir un fill. A la primera trobada, es va una detecció de riscos i es programen, si calen, cultius, ginecològics. Els riscos, de fet, es poden trobar a la història clínica de la pacient ja sigui en malalties superades, intervencions quirúrgiques, vacunes, transfusions o tractaments. També es fa un estudi d'antecedents menstruals, anticonceptius o episodis d'infertilitat.  Al cap de tres setmanes, es programa la segona visita en la qual es valora la prova analítica i s'entra més a fons en aspectes d'educació sanitària abans de la concepció, com ara l'alimentació o els hàbits de vida saludables.

Summary: El Trueta promou visites per corregir factors de risc reproductiu entre parelles


Després de l'ajornament del seu 20è aniversari al 6, 7 i 8 de maig de 2021, l'OFFF, Festival Internacional de Creativitat, Art i Disseny Digital de Barcelona ha publicat 'The Choices We Make', un llibre autoeditat on recull les vivències de més de 100 creatius i talents emergents durant la crisi de la covid-19. Hi participen James Victore, Jessica Walsh d'& Walsh, Jean Jullien, Paula Scher, Annie Atkins, David Carson, Saam Gabbay, Gemma O'Brien Beeple, Vasava, Anthony Burrill, Timothy Goodman o Alex Trochut. 'The Choices We Make', obra del fundador d’OFFF, Hector Ayuso i de la directora de comunicació del festival, Nathalie Koutia, s'enviarà de forma gratuïta als compradors d'entrades d'OFFF Barcelona 2020, ponents, partners i família OFFF.

Summary: L’OFFF publica un llibre amb les vivències de més de 100 creatius i talents emergents durant la crisi de la covid-19


Els Serveis d'Emergències Mèdiques (SEM) han realitzat fins a 72 atencions sanitàries durant les Fires de Girona en el recinte de concerts de la Copa. Només sis d'elles eren per intoxicacions etíliques i en cap cas es van atendre a menors d'edat. Aquesta xifra contrasta amb els 41 casos que es van produir durant l'any passat. La regidora de Salut i Dinamització del Territori de Girona, Eva Palau, ha destacat que de les 72 persones ateses, només quatre van ser evacuades en un centre de salut i "cap d'elles per casos greus". Palau ha apuntat que aquestes bones xifres podrien ser la resposta d'haver programat alguns dels concerts més populars a primera hora de la nit. Això hauria possibilitat que molts adolescents poguessin anar a veure el concert acompanyats dels seus pares, i per això s'hagués respirat "un caire més familiar a l'espai durant les primeres hores". Les Fires de Sant Narcís d'aquest 2018 han recollit menys intoxicacions etíliques que l'any passat. En total tan sols s'han atès sis casos per un consum excessiu d'alcohol  –cap d'ells eren menors d'edat–, mentre que l'any passat se'n van registrar 41. Així ho ha assegurat la regidora de Salut i Dinamització del Territori, Eva Palau, qui ha confirmat que en total s'han fet 72 atencions sanitàries a la zona de concerts de La Copa, on hi ha les barraques. Tan sols quatre de les persones ateses han hagut de ser traslladades en un centre de salut, tot i que "cap d'elles" ha estat "per casos greus". Segons Palau, aquesta disminució podria respondre a la programació d'alguns concerts a primera hora de la nit que han fet aquest any. La regidora ha detallat que alguns dels grups que han passat per la Copa compten amb un públic molt important d'entre 15 i 16 anys. Per tal de facilitar que aquests seguidors poguessin anar als concerts van programar-los a les onze de la nit, en comptes de la una de la matinada, com era habitual. Palau ha assegurat que el canvi ha estat tot un "encert" perquè "donava un caire més familiar a l'espai a les primeres hores", ja que els adolescents o bé hi anaven amb els pares, o estaven a prop de l'escenari per controlar-los. Precisament els concerts de la Copa han aplegat a unes 55.000 persones al llarg dels deu dies de programació, en què hi han passat grups com Els Catarres, Els Amics de les Arts o Dr. Calypso, entre d'altres. D'altra banda, el consistori també ha destacat els 10.000 assistents als concerts de l'escenari situat a les escales de Sant Feliu. La regidora ha remarcat que aquesta bona xifra remarca la "consolidació" d'aquest espai. Bon balanç del punt lila Aquest any també s'ha estrenat un nou espai a la Copa, el punt lila. Una parada amb l'objectiu "d'assessorar, sensibilitzar i informar sobre situacions d'assetjament sexual i conductes incòmodes". En total s'hi han dirigit 1.300 persones i s'han repartit fins a 500 polseres amb el lema 'només sí és sí'. A més, "no s'ha atès cap incident greu", ha reblat Palau. El govern local ja ha anunciat que l'any vinent es tornarà a instal·lar aquest punt lila, davant de la bona resposta de públic que ha tingut. Un 78% de les persones ateses han estat "dones d'entre 18 i 25 anys". Satisfacció per la reubicació dels firaires L'Ajuntament de Girona també ha valorat positivament la reducció de vehicles a l'interior de la Devesa, on hi ha les atraccions. Aquest any, es proposava als firaires instal·lar les seves caravanes a uns terrenys de Domeny, a menys d'un quilòmetre de les atraccions. En aquesta zona nova s'hi han instal·lat 30 caravanes, tot i que la capacitat era de 80. Palau ha explicat que aquesta setmana es reuniran amb els firaires per valorar el funcionament de les restriccions, però que la voluntat és acabar eliminant tots els vehicles de l'interior del parc. Per altra banda, també ha detallat que 40 atraccions han acceptat l'opció que els ha donat el consistori gironí d'allargar una setmana més la seva estada. Aquesta alternativa es va anunciar durant les fires, a causa de les queixes dels firaires per les pèrdues ocasionades pel mal temps. Durant la setmana hauran de tenir tancat, però la previsió és que el divendres a la tarda ja puguin obrir fins a mitjanit i dissabte i diumenge puguin quedar-s'hi tot el dia. La pluja ajuda a potenciar l'envelat La pluja dels primers dies va "obligar a reprogramar" molts actes, tal com ha recordat Eva Palau. De tota manera, el govern municipal ha fet un bon balanç perquè en la mesura del possible s'ha pogut trobar un espai per poder celebrar la majoria de les activitats previstes a l'aire lliure. Un dels equipaments que ha acollit part d'aquestes activitats és l'envelat, que fins ara es reservava als concerts amb orquestra i al sopar de la festa major. De tota manera, la regidora de Dinamització del Territori ha destacat que la pluja feia inviable fer l'audició de sardanes a l'exterior però va permetre "descobrir que un espai com l'envelat" podia acollir aquesta activitat i moltes altres. Per aquest motiu, Palau ja ha avançat que de cara a l'any ve es comptarà amb aquestes instal·lacions per "fer-hi més coses de les que es feien fins ara".

Summary: Baixen les intoxicacions etíliques a les Fires de Girona


La fira Velèctric de Reus, de foment i difusió del vehicle elèctric i híbrid, permetrà als assistents provar una trentena de models de cotxes, bicicletes i patinets equipats amb aquesta tecnologia. La quarta edició de la mostra se celebrarà el 26 i 27 d’abril i compta amb 15 expositors confirmats. Sobre l’increment de patinets elèctrics als carrers de la ciutat, el regidor de Medi Ambient i Ocupació de l’Ajuntament de Reus, Daniel Rubio, ha dit que la ciutat haurà de fer una ordenança per a regular-los. Tot i això ha puntualitzat que no serà fins després de les eleccions municipals que la qüestió es posarà sobre la taula. Velèctric se celebrarà a la plaça Llibertat i tindrà una zona de tests pel qual tothom qui ho vulgui podrà circular amb aquests aparells que fomenten la mobilitat sostenible. Això sí, caldrà fer una reserva prèvia des de la pàgina web de la cita. Per Rubio, aquest és un dels grans atractius de la mostra, que també comptarà amb espais infantils i familiars, un circuit de karts elèctrics i una zona per a xerrades. El regidor de Medi Ambient i Ocupació també ha posat en valor que “Reus té un paper primordial a nivell estatal i europeu en matèria de mobilitat sostenible”. Rubio ha citat les 14 estacions de recàrrega elèctrica que la ciutat té en aparcaments municipals i a la via pública, que permeten donar cobertura a 32 cotxes simultàniament. “Tenim gairebé el mateix nombre d’estacions de càrrega elèctrica que de gasolineres”, ha especificat. De tota manera ha assenyalat que no està previst incrementar la quantitat de punts, si bé “si la ciutat en necessita, tenim planificat on s’han de posar”, i ha condicionat noves instal·lacions a l’arribada de subvencions de la Generalitat i l’Estat. Rubio també ha posat en valor el fet que Reus ha entrat recentment en un projecte pilot europeu de cotxes compartits, pel qual la firma japonesa Toyota cedeix dos models a l’Ajuntament perquè els incorpori a la flota de vehicles municipals. En la iniciativa també hi participen Copenhaguen, Dublín i Venècia.

Summary: La fira Velèctric de Reus permetrà provar una trentena de vehicles elèctrics i híbrids


Els administradors de finques col·legiats han demanat al Ministeri de Sanitat que faci una regulació sobre l'eventual obertura de les piscines comunitàries i urbanitzacions. En una carta enviada a la Directora General de Salut Pública, Qualitat i Innovació, els administradors reclama una normativa d'aplicació estatal per evitar desplaçaments de població, i que estigui basada en criteris exclusivament científics. Si s'autoritzés la seva obertura, demanen que s'estableixin les condicions i protocols que han de complir les instal·lacions. Al seu parer, cal garantir el distanciament de les persones, el que probablement reduiria l'aforament. Salvador Díez, president del Consell General de Col·legis d'Administradors de Finques, ha remarcat que tot i que la competència en aquesta matèria és de les autonomies, cal una regulació comuna per evitar moviments de ciutadans cap a llocs on la regulació és menys restrictiva.  Els administradors també recorden que el compliment de les condicions dependria del ciutadà, perquè la majoria de comunitats no tenen un vigilant i el control no és feina del socorrista, si és que en tenen. Sobre l'ús d'altres instal·lacions que puguin ser un focus de contagis, com vestuaris, serveis o lavabos, consideren necessari valorar la seva obertura prenent en consideració la proximitat dels domicilis. Si s'obren, reclamen intensificar la seva neteja i desinfecció.

Summary: Els administradors de finques demanen al govern espanyol que reguli l'ús de les piscines comunitàries


Sabrià creu que el PSC pretén “resoldre el problema amb molles” quan parla d’establir un finançament diferent a Catalunya ACN Barcelona.-El portaveu d’Esquerra Republicana, Sergi Sabrià, s’ha congratulat aquest dijous que Podem hagi anunciat que presentarà un recurs davant el Tribunal Constitucional (TC) per l’aplicació de l’article 155 de la Constitució a Catalunya. Amb tot, el republicà ho emmarca en un gir de “rectificació” de la formació que lidera Pablo Iglesias. “Està be que quan la gent s’equivoca, assumeixi els errors i corregeixi”, ha dit, tot afegint que Podem “tenia la possibilitat de fer-ho i per alguna circumstància que se’ns escapa no ho va fer en el moment que tocava”. “Celebrem que ara s’oposi frontalment al 155, i amb això no dubto que no ho hagi fet fins ara, però tenia una oportunitat que van desaprofitar en el seu moment”, ha matisat el portaveu d’ERC en ser preguntat durant la presentació de la campanya de la formació per al 21-D. D’altra banda, davant la proposta del candidat del PSC, Miquel Iceta, d’establir un nou sistema de finançament que podria passar perquè l’Agència Tributària de Catalunya recapti els impostos tot fixant una quantitat per abonar a l’Estat, el republicà ha reaccionat amb escepticisme. “El PSC té un problema que ha de resoldre i no pot ser que plantegi alhora el 155 i que cregui que la solució a dia d’avui, 40 anys després, és establir un ‘cupo’”, ha sentenciat. Per a sabria, el que haurien d’haver fet el PSC “és enfrontar-se al 155, perquè al final en són els principals culpables”. “No resoldran ara la situació amb les molles. O com a mínim, no ens hi trobaran a nosaltres”, ha etzibat el portaveu d’ERC.

Summary: ERC “celebra” que Podem “assumeixi el seu error” i presenti recurs al TC pel 155


La portaveu del Govern, Meritxell Budó, ha demanat aquest diumenge al govern espanyol que doni resposta dimarts vinent als 10.000 treballadors de la Conca d'Òdena que no han pogut sortir de la zona per anar a treballar des del 12 de març i es troben en una situació d'inseguretat jurídica perquè no tenen accés a una prestació. "Esperem que dimarts vinent hi hagi una solució", ha dit Budó, que ha subratllat que hauria de ser amb caràcter retroactiu. Per la seva part, el conseller d'Interior, Miquel Buch, ha indicat que és també l'Estat qui ha d'aclarir els termes del confinament de la zona, un cop s'ha decretat globalment que s'ha d'aturar l'activitat productiva no essencial.

Summary: Budó demana que el govern espanyol doni resposta dimarts vinent als 10.000 treballadors de la Conca d'Òdena


La Plataforma Ciutadana en Defensa de les Terres del Sénia ha rebut amb mal gust de boca l'anunci del nomenament de Teresa Ribera com a nova ministra d'Energia i Medi Ambient. Recorden que, com a secretària d'Estat de Canvi Climàtic, va signar la declaració d'impacte ambiental del projecte Castor, un pas gairebé definitiu en la seva aprovació administrativa que assumia acríticament les tesis científicament infundades de l'empresa promotora, Escal UGS, desoint els advertiments d'experts i el mateix moviment social sobre el potencial risc sísmic. No només això: Ribera va eximir la mateixa concessionària i Enagás d'avaluar l'impacte ambiental del gasoducte d'interconnexió construït entre la planta terrestre del Castor i la xarxa general. Una decisió que va acabar esmenant recentment el Tribunal Suprem. La Plataforma ha exigit a la nova ministra que rectifiqui ara la seva actuació deixant de pagar la indemnització pel tancament, reclamant responsabilitats a la filial d'ACS i desmantellant les instal·lacions.

Summary: La Plataforma del Sénia exigeix a la ministra Ribera que rectifiqui desmantellant i deixant de pagar el Castor


"La tradició nadalenca en plena natura". Així defineix l'alcalde d'Espinelves, Joan Manel Claveria, l'essència de la Fira de l'Avet. Cada any, i des de ja en fa 38, aquest petit municipi de poc més de 200 habitants en ple cor de les Guilleries s'obre al públic per acollir una de les fires més emblemàtiques i concorregudes del país. Durant el primer cap de setmana, l'alcalde ha explicat que l'afluència de visitants ha estat prou bona - sobretot aquest diumenge, gràcies al bon temps -. Tot i això, l'onada de visitants es preveu de cara al pont de la Puríssima, del 6 al 9. Durant els nou dies de fira, Espinelves preveu superar els 70.000 visitants. Pel pont, l'alcalde ha recomanat als visitants que tinguin "paciència" amb els accessos al poble i que intentin evitar les hores més concorregudes, "per poder passejar tranquil·lament".

Summary: Bona assistència de públic en el primer cap de setmana d'una Fira de l'Avet que preveu superar els 70.000 visitants


L’exposició del World Press Photo al CCCB, que anualment  mostra les obres guanyadores del concurs internacional de fotoperiodisme, té enguany dos al·licients afegits. D’una banda, s’hi pot veure l’obra guanyadora del 2015, de Mads Nissen, que retrata la intimitat d’una parella homosexual a Sant Petersburg i que va ser vetada al darrer festival Visa pour l’Image de Perpinyà per “excés d’escenificació”. De l’altra, la mostra inclou les set peces guanyadores en la categoria multimèdia, un apartat que rarament s’exhibeix en les exposicions sobre el concurs d’arreu del món, ha recalcat Sílvia Omedes, directora de la Fundació Photographic Social Vision, que organitza la mostra a Barcelona des de l’inici.

Summary: El World Press Photo arriba a Barcelona sense vetos i amb els premis multimèdia


La segona edició del Congrés-Fira de la Fusta Constructiva a Catalunya que es va celebrar l'any passat a Vic per primera vegada tornarà a ser present dins la programació de fires i mercats de la ciutat al recinte firal El Sucre durant els propers 19,20 i 21 d'octubre. Enguany, però, aquesta fira compartirà espai al recinte firal amb una nova cita: La 'Fira de l'autoconsum elèctric. Fotovoltaica i xarxes intel·ligents'. El regidor de Fires i Mercats de l'Ajuntament de Vic, Benjamí Dòniga, ha explicat que les dues fires es combinaran amb la Fira de la Biomassa de Catalunya, que si bé fins ara es programava durant el mes de febrer ara es traslladarà a l'octubre. "D'aquesta manera, cada any a l'octubre hi haurà una cita amb el sector de la fusta a la ciutat", ha afegit el regidor.  La Fira de l'Autoconsum Elèctric vol promocionar l'autoconsum d'electricitat tan a gran escala com a nivell particular mitjanant plaques fotovoltaiques o altres solucions energèticament autosuficients. La fira, que comptarà amb una trentena d'expositors d'empreses relacionades amb les plaques solars fotovoltaiques i les xarxes intel·ligents, s'adreça principalment als professionals del sector però també s'obre a tothom interessat en l'autoconsum energètic.  Durant la presentació de les dues fires aquest dilluns davant la premsa, el coordinador general de projectes del Gremi de la Fusta i el Moble i portaveu del Congrés-Fira de la Fusta Constructiva a Catalunya, Salvador Ordoñez, ha explicat que en els darrers anys hi ha hagut una aparició emergent d'edificis que s'han construït amb fusta, "no només en espais rurals, sinó  també dins el casc urbà de les ciutats". Segons Ordoñez, aquest tipus de construcció "trenca amb les tecnologies habituals i canvia el paradigma de construcció", ja que es passa a utilitzar la fusta com un element "estructural".  El portaveu ha destacat  que la fira de l'any passat va transcórrer de manera satisfactòria per tots els agents que hi van participar. Salvador Ordoñez ha explicat que veuen la nova Fira de l'autoconsum elèctric com un "complement lògic" de la construcció sostenible amb fusta que ells promouen. "Qui opta per la construcció amb fusta té molt clar que vol apostar per la sostenibilitat", ha puntualitzat. "No només amb la pròpia construcció de l'edifici, sinó que també valora tot l'aprofitament energètic que es pot fer a posterior", ha afegit. "Nosaltres ho veiem com un maridatge molt bo, esperem que el públic també ho rebi així", ha ressaltat.  El Congrés-Fira de la Fusta Constructiva a Catalunya que se celebrarà a Vic comptarà amb una quarantena d'expositors, "amb presència de les empreses més importants i compromeses amb la fusta constructiva", ha dit Salvador Ordoñez. Entre els aspectes més atractius del Congrés, hi ha quatre conferències magistrals (divendres 20) i grups de treball que tractaran problemàtiques de primer ordre com l'urbanisme relacionat amb la fusta inspirat en el dels països nòrdics, l'eficiència energètica, les unions de la fusta amb un expert convidat que vindrà expressament des del Japó o la relació entre fusta i foc.  Entre les novetats d'enguany, també destaca la presentació de la Plataforma de la fusta constructiva de Catalunya (Dijous 19, a les 4 de la tarda). Salvador Ordoñez ha explicat que la iniciativa parteix del mateix món de la construcció amb fusta amb l'objectiu de crear "un corpus de coneixement i experiències" que també es posarà a l'abast de les empreses que vulguin iniciar-se en la construcció amb fusta. La plataforma també lluitarà contra l'"intrusisme", perquè la qualitat del producte respongui a les expectatives del clients. "Per desgràcia, la immensa majoria de fusta per construir a Catalunya ve de fora", ha lamentat Ordoñez. El portaveu ha situat la xifra en el 95%, "i no per manca de fusta a Catalunya, sinó perquè se 'ha fet una gestió dels boscos molt pobra", ha afegit.

Summary: La Fira de la Fusta Constructiva de Vic es reformula i passa a compartir espai amb una nova fira de l'autoconsum elèctric


Granados creu que l'alcaldessa està començant a "blanquejar" un acord amb ERC i veu una relació "cada vegada més intensa" entre els comuns i els sobiranistes ACN Barcelona.-La portaveu del grup del PSC-Units, Eva Granados, ha rebutjat un acord entre comuns, ERC, PDeCAT i PSC sobre els pressupostos de Barcelona, la Generalitat i l'Estat, com ha posat sobre la taula l'alcaldessa Ada Colau. En roda de premsa des del Parlament, Granados ha afirmat que "l'aritmètica no passa per triangulacions". Considera que Colau se sent "presonera" d'haver fet fora el PSC del seu govern municipal i que està començant a "blanquejar" un acord amb ERC. En aquest context, ha assenyalat que al Parlament ja s'ha vist com els comuns han acompanyat JxCat i ERC amb el dictamen sobre la suspensió de diputats. "Veig una relació cada vegada més intensa entre JxCat i ERC i els sobiranistes nous, que són els comuns", ha conclòs.  Colau va proposa aquest dissabte als partits catalans que van fer "fora el Partit Popular" –ERC, PDeCAT i PSC–  un "pacte global" per aprovar els pressupostos de Barcelona, la Generalitat i l'Estat per tal de "garantir els serveis públics bàsics".

Summary: El PSC rebutja la proposta de Colau: "L'aritmètica no passa per triangulacions"


Els grups catalans Mueveloreina, Museless, Odina i The Zephyr Bones actuaran a la propera edició de l'Eurosonic, un dels festivals més influents i una de les trobades professionals de música indie i pop-rock més importants d'Europa, que tindrà lloc del 17 al 20 de gener de 2018 a Groningen (Holanda). Les quatre bandes participaran del programa European Talent Exchange Programme (ETEP), una iniciativa amb el suport de la Unió Europea que busca facilitar la circulació i la contractació dels grups entre els festivals d'arreu del continent. Els grups pujaran a l'escenari de la 32a edició del festival per presentar els seus treballs davant de públic i de centenars de mànagers, 'bookers', programadors i artistes amb qui podran establir contacte per a possibles contractacions. Des de 2012, 24 grups catalans han actuat a l'Eurosonic a través del programa ETEP. Els quatre grups catalans que participaran de la fira neerlandesa tindran l'ocasió per mostrar el discurs crític del duo 'electrapical' de Mueveloreina, la sensibilitat càlida i delicada d'Odina, l'electrònica introspectiva i intensa de Museless i el pop psicodèlic de The Zephyr Bones.  L'Institut Català de les Empreses Culturals (ICEC) és un dels socis del programa ETEP. Per això, oferirà a les bandes un ajut pel desplaçament i suport en la promoció a través de la marca d'internacionalització de les empreses culturals i creatives, Catalan Arts. L'Eurosonic és un considerat un "aparador" en el qual, durant quatre dies, hi passen 4.000 professionals del sector d'arreu d'Europa, que tanquen acords de programació, intercanvis o convenis. Els festivals membres d'ETEP reben incentius econòmics per la contractació de, com a mínim, una actuació dels artistes participants amb la condició que siguin d'un país diferent al del festival. Actualment hi participen més de 100 festivals de 44 països, entre els quals hi ha el Mercat de Música Viva de Vic, el Primavera Sound i el Vida. Segons dades de l'ETEP, des de l'inici del programa el 2003, els festivals que en formen part han arribat a programar un total de 2.690 actuacions de 972 artistes europeus.   Durant l'esmorzar informatiu organitzat per l'IEC, els grups participants del programa han qualificat la iniciativa com una experiència "fantàstica" que "és una oportunitat" per veure en directe i decidir si una proposta musical "interessa o no". De fet, han apuntat que ser al festival té un "important" reconeixement perquè allà hi ha els principals agents europeus. És per això, que han coincidit en què és una "porta a Europa sense cap mena de dubte". Per la seva banda, els responsables de la programació de festivals com el Mercat de Música Viva de Vic o el Vida han explicat que la preselecció d'artistes que fa l'Eurosonic "és molt bona", cosa que fa que cada any poden extreure'n entre 3 i 6 grups.  El director artístic del Mercat de Música Viva, Marc Lloret, ha explicat que fa 7 anys que hi assisteixen perquè "s'hi generen moviments i artistes interessants". A més a més, els programadors han subratllat que en els últims anys han notat un "augment" de l'interès de les agències angleses cap els nous ritmes de fora de la Gran Bretanya. Participació catalana a l'ETEP En els últims anys, l'Institut Català de les Empreses Culturals (ICEC) ha seleccionat 24 grups del país per participar del programa. Així des de 2012 hi ha passat conjunts com Muchachito, Evripidis and his Tragedies, La Pegatina, Joana Serrat, Oso Leone, beGun, Núria Graham o Txarango. Precisament, segons ha detallat el IEC, després d'actuar en la darrera edició de l'Eurosonic, Beach Beach, Bearoid, Olde Gods i Txarango han realitzat més d'un centenar d'actuacions en festivals.

Summary: Mueveloreina, Museless, Odina i The Zephyr Bones actuaran a l'Eurosonic, el festival europeu de música indie i pop-rock


Una avaria en un Alvia Valladolid-Barcelona ha obligat aquest dimecres a migdia a transbordar 210 passatgers a un altre tren, segons ha informat Renfe. La incidència ha començat a un quart i cinc minuts de tres de la tarda a La Granada i la companyia ha hagut d’enviar un altre tren per recollir els viatgers –una operació que ha acabat una hora i mitja més tard aproximadament- i traslladar-los fins a la capital catalana, on han arribat amb un retard de 90 minuts. Renfe s’ha compromès a retornar l’import dels bitllets. D’altra banda, com a conseqüència de l’avaria, que ha causat algunes guspires, s’ha declarat un petit incendi de vegetació prop de les vies sense més conseqüències. Hi ha treballat quatre dotacions dels Bombers de la Generalitat. La Direcció General de Protecció Civil ha activat la prealerta del Ferrocat arran d’aquesta incidència.

Summary: Una avaria en un Alvia Valladolid-Barcelona obliga a transbordar més de 200 passatgers a un altre tren a La Granada


L'Organització Mundial de la Salut va registrar diumenge un nou rècord de contagis de covid-19 en un sol dia al món. Un total de 230.370 persones van donar positiu, superant l'anterior rècord diari de més de 228.000 casos registrat el divendres. Segons l'OMS, els majors increments s'han detectat als Estats Units, el Brasil, l'Índia i Sud Àfrica. Per contra, el nombre de morts per covid-19 al món es manté estable amb unes 5.000 defuncions al dia.  Els Estats Units continua liderant el rànquing de països amb més casos de covid-19 (més de 3 milions), seguit del Brasil (1,8 milions), l'índia (més de 800.000) i Rússia (més de 700.000). Europa acumula més d'1 milió i mig de contagis i gairebé 180.000 morts. Després de superar el pic de la pandèmia a principis de maig, ara les autoritats vigilen amb cautela l'aparició de rebrots.

Summary: L'OMS registra un nou rècord de contagis de covid-19 en un sol dia al món


El Tribunal de Justícia de la Unió Europea ha donat via lliure a Espanya per permetre que es gaudeixi del permís per casament a partir del primer dia laborable. En resposta a una pregunta prejudicial plantejada per l'Audiència Nacional que volia saber la compatibilitat d'un conveni col·lectiu amb la directiva europea sobre l'ordenació del temps del treball, el TJUE ha conclòs que no s'aplica en aquest cas perquè la decisió sobre els dies dels permisos retribuïts és competència dels estats. L'alt tribunal recorda, però, que la normativa europea reconeix el dret dels treballadors a absentar-se per "atendre determinades necessitats i obligacions" i que, per tant, aquest tipus de permisos estan "indissociablement lligats al temps de treball". "Aquests permisos retribuïts no són assimilables a la baixa per malaltia", conclou el tribunal. Aquesta resolució del TJUE dona resposta als dubtes de l'Audiència Nacional en el cas d'una demanda sindical contra els permisos retribuïts contemplats en el conveni col·lectiu de la cadena de supermercats DIA. La Federació de Treballadors Independents de Comerç (FETICO), la Federació de Serveis de Comissions Obreres (CCOO) i la Federació Estatal de Serveis per a la Mobilitat i el Consum de la Unió General de Treballadors (FESMC-UGT) van presentar el maig de 2018 diverses demandes per reclamar que el permís per matrimoni compti a partir del següent dia hàbil després de la boda. A més, l'UGT demanava que tots els permisos retribuïbles, com per naixement, malaltia o defunció, comencin sempre el primer dia laborable posterior al fet. Fins ara l'Audiència Nacional considerava que el permís de matrimoni començava el dia de la celebració, encara que no fos laborable. La sentència del Suprem La resolució del TJUE arriba un dia després que el Tribunal Suprem hagi resolt sobre aquesta qüestió en un cas diferent. El Suprem va sentenciar dimecres que si el fet causant d'un permís retribuït té lloc en un dia no laborable, el dia en què s'inicia aquest permís és el primer dia laborable després del fet causant i no el primer dia natural. El tribunal va resoldre contra la sentència de l'Audiència Nacional del juny del 2018 que havia desestimat parcialment la demanda de CCOO i UGT que demanaven que el dia inicial del còmput dels permisos retribuïts del conveni col·lectiu estatal d'ETT, en els casos en què el fet causant del permís succeeixi en dia no laborable per al treballador, hagi d'iniciar-se en el primer dia laborable següent. L'Audiència li va donar la raó als demandants, excepte pel que fa al permís retribuït per matrimoni.

Summary: El TJUE dona via lliure a Espanya per permetre que es gaudeixi del permís per casament a partir del primer dia laborable


Els transportistes de les comarques de Girona reclamen als ajuntaments que ampliïn l'horari de càrrega i descàrrega, i també les zones destinades a aquesta activitat. Asseguren que se'ls fa "molt difícil" repartir les mercaderies a temps, ja que és molt habitual que, o bé les zones reservades estiguin plenes, o l'ajuntament del municipi hagi limitat l'activitat. A més, denuncien que cada cop els multen més per tenir estacionats els seus vehicles fora de les hores fixades pel consistori. "Alguns repartidors han de deixar les caixes a terra quan estan esperant que arribi el propietari, perquè hi ha el municipal a punt de multar-lo quan es passen un minut", lamenta el president de l'Associació de Transports de Girona (ASETRANS), Eduard Ayach. Per això, exigeixen un augment de les franges horàries, per poder "millorar el servei i ajudar al sector". "Ens en beneficiarem tots, els transportistes, els clients i els ciutadans", assenyala Ayach. Per tot plegat des de l'associació ha demanat que s'impulsi una Taula de Distribució Urbana amb "tots els actors" per poder arribar a acords. Malestar entre els transportistes gironins per les dificultats que tenen per realitzar la seva feina. Asseguren que en els últims anys els ajuntaments de la demarcació han limitat els horaris de repartiment. Un dels motius, diuen, ha estat l'increment del turisme i la tendència dels consistoris a "protegir-lo". Un altre ha estat l'augment de conductors que ocupen un espai, malgrat que no estan carregant o descarregant. Molts d'ells, explica el president de l'ASETRANS, Eduard Ayach, són comercials que disposen de rellotges que els autoritza a estacionar allà. "El problema és que aparquen, no descarreguen que és la finalitat de la zona", lamenta. Un problema que s'agreuja en espais molt concorreguts. Ayach recorda que el temps d'estacionament d'un transportista és "curt". "Si hi ha zones de càrrega i descàrrega lliures, nosaltres fem la feina ràpid i estem poca estona transitant. Si tot està ocupat et trobes que el conductor ha d'aparcar a sobre la vorera després d'haver voltat una estona", assenyala el president dels transportistes gironins. Per això Ayach ha demanat "més control", ja que aquests dos factors obliguen el repartidor a haver d'anar diverses vegades al mateix lloc a fer les entregues. "Això l'única cosa que fa és incrementar el trànsit i els costos", assegura. Des de l'ASETRANS exigeixen que se'ls permeti circular durant tot l'horari comercial de l'establiment, perquè en molts casos la limitació acaba abans que el negoci hagi obert. "Si a les 10 del matí hem de ser fora d'una zona de càrrega i descàrrega i l'establiment encara està tancat, què fem?", es pregunta Ayach.  Les multes han crescut Una altra denúncia que fa Ayach és l'increment de multes que reben per haver deixat el vehicle més enllà de la limitació horària que permet l'ajuntament. "Estem notant una persecució policial per part de molts municipis que han vist en els transportistes una font d'ingressos extra", ha assenyalat Ayach. A banda de les sancions, el president de l'ASETRANS s'ha queixat de "les amenaces" que reben per part dels consistoris. "En el cas de Begur et trobes que estàs ben aparcat i repartint. A la que toquen les 10 del matí has de córrer cap al vehicle, i ja et trobes el policia. Això no pot ser", ha reblat Ayach. Una taula amb tots els agents Des de l'ASETRANS s'ha impulsat la creació d'una Taula de Distribució Urbana on hi hagi tots els actors implicats per a "buscar les solucions", al que consideren un "problema real".  En concret, a la taula hi reclamen la presència de la Generalitat, els ajuntaments, el sector hostaler i comercial, els operadors logístics, els transportistes i les empreses de distribució. De moment la proposta ja compta amb el suport del Departament de Territori i Sostenibilitat i des de l'ASETRANS s'han enviat 36 cartes a diferents ajuntaments, perquè expliquin quines normatives tenen en matèria de circulació.

Summary: Els transportistes gironins reclamen que s'ampliï l'horari de càrrega i descàrrega i denuncien que cada cop els multen més


Grup Parlamentari de la República Catalana. L'expresident Carles Puigdemont, l'exconseller Toni Comín i l'exconsellera Clara Ponsatí han proposat que ERC, JxCat i CUP formin un "gran grup" al Congrés sota aquest nom. A través d'una carta que signen aquest dimarts, els dos eurodiputats electes i l'extitular d'Ensenyament han secundat l'aposta de la cap de llista de JxCat, Laura Borràs, de formar un grup únic de l'independentisme a la cambra baixa espanyola després del 10-N. Puigdemont, Comín i Ponsatí asseguren que així s'actuaria des de la diversitat de perfils i sensibilitats. Tots tres creuen que és una "oportunitat extraordinària" que es pugui formar aquest grup únic, amb llibertat de vot, on s'acordin els temps d'intervenció i de control, i tenir la visibilitat pròpia que es consideri. Puigdemont, Comín i Ponsatí estenen la proposta als grups "que van fer possible l'1-O i la declaració d’independència", perquè "considerin seriosament l’oportunitat que existeixi al Congrés, per primera vegada, una representació oficial en nom de la República Catalana". Tots tres -a títol individual, segons el seu entorn- afirmen que la veu de la República pot "irrompre amb força" a Madrid i pot actuar políticament "des de la diversitat de perfils i sensibilitats" que hi haurà representades.

Summary: Puigdemont, Comín i Ponsatí proposen que ERC, JxCat i CUP formin un "Gran Grup Parlamentari de la República" al Congrés


El BBVA, propietari del solar annex a la Llotja de Lleida a través de la societat Gescat Gestió del Sòl, SL, ha sol·licitat a l'Ajuntament de Lleida la llicència d'obres per poder aixecar en aquest espai dues torres d'habitatges. Els dos edificis que s'aixecaran tindran una alçada de 20 plantes més la planta baixa i acolliran en total entre 120 i 200 pisos. El projecte suposarà una inversió d'uns 20 milions d'euros i la previsió és que les dues torres es comencin a construir cap a finals del 2018. El mateix equip d'arquitectura que va resultar guanyador ara fa deu anys del concurs per a la construcció de les dues torres al solar annex a la Llotja és el mateix que signa ara el nou projecte, que manté la configuració de l'anterior però introdueix algunes modificacions com ara canvis volumètrics dels edificis i el canvi d'orientació d'un d'ells. D'aquesta manera, l'alcalde de Lleida, Àngel Ros, ha donat per descartada la possibilitat de la reversió del solar per tal que torni a ser de titularitat municipal. L'alcalde de Lleida, Àngel Ros, acompanyat per l'equip d'arquitectes autors del projecte, ha anunciat aquest dimecres que el BBVA, propietari del solar annex a la Llotja a través de la societat Gescat, ha presentat al registre de la Paeria la sol·licitud per poder construir dues grans torres d'habitatges en aquest espai. Cal recordar que el 17 d'abril vencia la segona pròrroga concedida pel Centre de Negocis i Convencions (CNC) –societat municipal propietària i gestora de la Llotja- perquè el propietari dels terrenys annexos demanés la llicència per tal de dur a terme el projecte previst en el concurs adjudicat fa deu anys i que incloïa la construcció de dues torres. Ros ha expressat la seva "satisfacció" a l'entitat bancària així com als autors del nou projecte, Patxi Mangado, Ramon Sanabria i Ramon Maria Puig, que són a la vegada els responsables del projecte adjudicat inicialment, ja que "permetrà amb les dues torres completar la urbanització del conjunt del qual la Llotja n'és una peça". L'alcalde ha destacat la importància "estratègica" del projecte des d'un punt de vista de ciutat ja que permetrà tirar endavant la construcció dels dos edificis tal com estaven projectats, els quals conservaran la configuració del projecte inicial tot i que s'introdueix alguna modificació pel que fa a aspectes volumètrics i sobretot, pel canvi d'orientació d'un dels dos edificis.  "És la millor solució sense cap mena de dubte perquè d'aquesta manera es genera un espai públic important", ha afirmat. Segons han explicat l'equip d'arquitectes, els dos edificis constaran d'un total de 20 plantes més la planta baixa i acolliran entre 120 i 200 habitatges d'ús residencial, xifra que variarà en funció de la demanda sobre la capacitat de cadascun dels pisos. El projecte ocuparà una superfície de 36.000 metres quadrats, dels quals 27.000 seran per a les torres i els 9.000 restants es destinaran a aparcaments, i suposarà per al BBVA una inversió d'uns 20 milions d'euros. La voluntat del promotor és poder iniciar la construcció de les torres en un any i mig, les obres de les qual donaran feina a més de 500 persones.  Patxi Mangado ha explicat que el projecte s'ha fet tenint en compte la Llotja i la ciutat de Lleida i amb la voluntat de cercar una unitat amb el palau de congressos que es troba ubicat al costat mateix i de configurar una gran plaça pública entorn de la Llotja. Els dos edificis estaran encarats cap a la Seu Vella i permetran acollir diferents tipologies d'habitatges i també disposaran d'una àmplia zona de terrasses. Per al seva banda, Ramon Sanabria ha assenyalat que amb el nou projecte s'ha intentat buscar la sensació "com si les dues torres levitessin".  Ros ha explicat que ara es presentarà el projecte al CNC, que haurà de constituir una comissió tècnics que haurà de validar que el nou projecte s'adequa a les especificacions del concurs que es va convocar en el seu moment.  Després de l'anunci d'aquest dimecres, l'alcalde de Lleida ha descartat la possibilitat d'iniciar els tràmits per demanar la reversió del solar, tal com demanaven diferents grups de l'oposició. Cal tenir en compte que la construcció del palau de congressos de Lleida, la Llotja, es va poder finançar amb la venda del solar annex on ara es construiran les dues torres previstes, les quals havien de complementar el conjunt que formaran amb la Llotja. La compra del solar annex a la Llotja per part de Catalunya Caixa -per un import de 49 milions d'euros- és una de les operacions immobiliàries presumptament "irregulars"  que formen part de la causa oberta contra l'entitat bancària a l'Audiència Nacional, arran d'una denúncia de la Fiscalia Anticorrupció.

Summary: El BBVA sol·licita la llicència per construir dues torres d'habitatges al solar annex a la Llotja de Lleida